title: Id-Deċiżjoni Nru 803/2004/KE tal-parlament ewropew u tal-kunsill tal-21 ta’ April 2004 li tadotta programm ta’ azzjoni Komunitarja (2004 sa l-2008) li jimpedixxi u jikkumbatti l-vjolenza kontra tfal, żgħażagħ u nisa u li jipproteġi vittmi u gruppi f’riskju (il-programm Daphne II)

text:
Avviż Legali Importanti

|

32004D0803

Official Journal L 143 , 30/04/2004 P. 0001 - 0008

		Deċiżjoni Nru 803/2004/KE tal-parlament ewropew u tal-Kunsilltal-21 ta’ April 2004li tadotta programm ta’ azzjoni Komunitarja (2004 sa l-2008) li jimpedixxi u jikkumbatti l-vjolenza kontra tfal, żgħażagħ u nisa u li jipproteġi vittmi u gruppi f’riskju (il-programm Daphne II)IL-PARLAMENT EWROPEW U L-KUNSILL TA’ L-UNJONI EWROPEAWara li kkunsidraw it-Trattat li jistabilixxi l-Komunità Ewropea, u b’mod partikolari l-Artikolu 152 tiegħu,Wara li kkunsidraw il-proposta mill-Kummissjoni,Wara li kkunsidraw l-opinjoni tal-Kumitat Ekomomiku u Soċjali Ewropew [1],Wara li kkunsidraw l-opinjoni tal-Kumitat tar-Reġjuni [2],Filwaqt li jaġixxu skond il-proċedura preskritta fl-Artikolu 251 tat-Trattat [3],Billi:(1) Il-vjolenza fiżika, sesswali u psikoloġika kontra tfal, żgħażagħ u nisa, inklużi theddid ta’ atti tali, sfurzar jew tiċħid arbitrarju tal-liberta, kemm meta jiġru fil-ħajja pubblika kif ukoll privata, jikkostitwixxu ksur tad-dritt tagħhom għall-ħajja, sigurezza, liberta, dinjita u intergrita fiżika u emozzjonali u theddida serja għas-saħħa fiżika u mentali tal-vittmi ta’ vjolenza tali. L-effetti ta’ vjolenza tali huma hekk mifruxin fil-wisa’ mal-Komunità kollha tant li jikkostitwixxu flaġell ġenwin għas-saħħa u xkiel għat-tgawdija ta’ ċittadinanza żgura, libera u ġusta.(2) Huwa importanti u meħtieġ li jkunu rrikonoxxuti l-implikazzjonijiet serji immedjati u ta’ terminu fit-tul tal-vjolenza għall-iżvilupp tas-saħħa, psikoloġiku u soċjali, u għall-opportunitajiet ugwali ta’ dawk ikkonċernati, għal individwi, familji u komunitajiet, u għal prezzijiet soċjali u ekonomiċi għoljin għas-soċjeta fit-totalita tagħha.(3) Skond id-definizzjoni ta’ l-Organizzazzjoni Dinjija tas-Saħħa, is-saħħa hija stat ta’ benesseri fiżiku u soċjali komplit u mhux biss l-assenza ta’ mard jew infirmita. Riżoluzzjoni ta’ l-Assemblea tas-Saħħa Dinjija adottata fid-49 Assemblea tas-Saħħa Dinjija f’Ġinevra fl-1996 tiddikjara li l-vjolenza hija problema fuq quddiem ta’ saħħa pubblika mad-dinja kollha. Ir-rapport Dinji dwar il-vjolenza u s-saħħa ppreżentat mill-Organizzazzjoni Dinjija tas-Saħħa fi Brussel fit-3 ta’ Ottubru 2002 jirrakkomanda li jkunu promossi reazzjonijiet primarji ta’ prevenzjoni, reazzjonijiet li jsaħħu lill-vittmi tal-vjolenza u jkabbru l-kollaborazzjoni u skambju ta’ informazzjoni dwar il-prevenzjoni tal-vjolenza.(4) Dawn il-prinċipji huwa rrikonoxxuti f’konvenzjonijiet, dikjarazzjonijiet u protokolli numerużi ta’ l-organizzazzjonijiet internazzjonali u istituzzjonijiet prinċipali bħalma huma n-Nazzjonijiet Uniti, l-Organizzazzjoni Internazzjonali dwar ix-Xogħol, Il-Konferenza Dinjija dwar in-Nisa u l-Kungress Dinji kontra l-Isfruttament Sesswali Kummerċjali ta’ Tfal. Dan ix-xogħol importanti magħmul minn organizzazzjonijiet internazzjonali għandu jkun ikkomplimentat b’dak tal-Komunità. Tassew, l-Artikolu 3(1)(p) tat-Trattat jirrikjedi azzjoni Komunitarja għandha tinkludi kontribuzzjoni għall-ksib ta’ livell għoli ta’ protezzjoni tas-saħħa.(5) Il-Karta tad-Drittijiet Fundamentali ta’ l-Unjoni Ewropea [4] 1 tirriafferma, inter alia, id-drittijiet għad-dinjita, l-ugwaljanza u s-solidarita. Tinkludi numru ta’ dispożizzjonijiet speċifiċi biex jipproteġu u jippromwovu l-integrita fiżika u mentali, it-trattament ugwali għall-irġiel u n-nisa, id-drittijiet tat-tfal u non-diskriminazzjoni, kif ukoll jip projbixxu t-trattament inuman u degradanti, jasar u x-xogħol furzat, u xogħol mit-tfal.(6) Il-Kummissjoni ntalbet tikteb (tippjana) u timplimenta programmi ta’ azzjoni biex tikkumbatti vjolenza tali mill-Parlament Ewropew, inter alia, fir-Riżoluzzjonijiet tiegħu tad-19 ta’ Mejju 2000 dwar il-komunikazzjoni mill-Kummissjoni lill-Kunsill u lill-Parlament Ewropew. "Għal iktar azzjoni fil-ġlieda kontra t-traffikar fin-nisa" [5], u ta’ l-20 ta’ Settembru 2001 dwar il-mutilazzjoni ġenitali femminili [6].(7) Il-programm ta’ azzjoni mwaqqaf bid-Deċiżjoni Nru 293/2000/KE tal-Parlament Ewropew u tal-Kunsill ta’ l-24 ta’ Jannar 2000 li tadotta programm ta’ azzjoni Komunitarja (il-programm Daphne) (2000 sa l-2003) dwar miżuri preventivi li jiġġieldu l-vjolenza kontra t-tfal, żgħażagħ u nisa [7], għen biex jikber l-għarfien ġewwa l-Unjoni Ewropea u tikber u tikkonsolida ruħha l-koperazzjoni bejn l-organizzazzjonijiet fl-Istati Membri attivi fil-ġlieda kontra (f’li jikkumbattu) l-vjolenza.(8) Il-programme Daphne kien appoġġat bis-sħiħ u b’mod ċar jissodisfa l-ħtieġa profondament fil-qalb tas-settur volontarju. Il-proġetti ffinanzjati diġa bdew ikollhom effetti li joktru fuq l-attivitajiet minn organizzazzjonijiet u istituzzjonijiet non-governattivi fl-Ewropa. Dan il-programm diġa kkontribwixxa sostanzjalment għall-iżvilupp ta’ politika ta’ l-UE dwar il-ġlieda kontra l-vjolenza, ittraffikar, abbuż sesswali u pornografija, b’implikazzjonijiet ħafna lil hinn mill-konfini ta’ l-Unjoni Ewropea, kif issemma’ fir-rapport f’nofs it-terminu tal-programm Daphne.(9) Fir-Riżoluzzjoni tiegħu ta’ l-4 ta’ Settembru 2002 dwar l-analiżi f’nofs it-terminu tal-programm Daphne [8], il-Parlament Ewropew jenfasizza li l-programm Daphne jissodisfa l-ħtieġa bażika għal strateġiji effettivi biex tkun ikkombattuta l-vjolenza u li għandu jissokta wara l-2003, u jitlob lill-Kummissjoni biex tissottometti proposta għal programm ta’ azzjoni ġdid li jinkorpora l-esperjenza kollha miksuba mill-1997 u li għalih ikun allokat finanzjament xieraq.(10) Huwa mixtieq li tkun żgurata kontinwita għall-proġetti sostnuti mill-programm Daphne biex jissoktaw jibnu fuq l-esperjenza miksuba u biex jipprovdu opportunitajiet li jippromwovu l-valur miżjud Ewropew li joħroġ minn dawn l-esperjenzi u, għal dan il-għan, huwa meħtieġ li tkun stabbilita t-tieni fażi tal-programm, minn hawn iżjed ’il quddiem issir referenza għaliha bħala "programm Daphne II".(11) Il-Komunità tista’ ġġib magħha valur miżjud lill-azzjonijiet li b’mod predominanti għandhom isiru mill-Istati Membri dwar il-prevenzjoni tal-vjolenza, inklużi abbuż u sfruttament sesswali kommessi kontra t-tfal, żgħażagħ u nisa u l-protezzjoni tal-vittmi u gruppi f’riskju permezz ta’ tixrid u skambju ta’ informazzjoni u esperjenza, il-promozzjoni ta’ avviċinament innovattiv, l-istabbiliment konġunt ta’ prijoritajiet, l-iżvilupp ta’ konnessjonijiet tax-xogħol kif xieraq, l-għażla ta’ proġetti mal-Komunità kollha u l-motivazzjoni u mobilizzazzjoni tal-partijiet ikkonċernati. Dawn l-azzjonijiet għandhom ukoll jinkludu tfal u nisa miġjuba fl-Istati Membri permezz ta’ ttraffikar uman. Il-Komunità tista’ wkoll tidentifika u tistimula prassi tajba.(12) Il-programm Daphne II jista’ jġib miegħu valur miżjud billi jidentifika u jistimula prassi tajba, billi jinkoraġġixxi innovazzjoni u billi jiskambja esperjenza relevanti ta’ azzjonijiet meħuda mill-Istati Membri, inklużi skambju ta’ informazzjoni konnessa ma’ liġijiet varji, sanzjonijiet u r-riżultati miksuba. Biex jinkisbu l-għanijiet ta’ dan il-programm u jintużaw ir-riżorsi disponibbli bl-iktar mod effiċjenti, iż-żoni li fihom għandu jsir ix-xogħol għandhom jintgħażlu b’attenzjoni billi ssir selezzjoni ta’ proġetti li joffru iktar valur miżjud Komunitarju u juru t-triq lejn l-ipprovar u t-tixrid ta’ ideat innovattivi li jimpedixxu u jikkombattu l-vjolenza, fil-kuntest ta’ avviċinament multidixxiplinarju.(13) Ladarba l-għanijiet ta’ l-azzjoni proposta, jiġifieri l-prevenzjoni u l-kombatt kontra l-għamliet kollha ta’ vjolenza kontra t-tfal, żgħażagħ ma jistgħux jinkisbu b’mod sodisfaċent mill-Istati Membri u jistgħu għalhekk, minħabba l-ħtieġa ta’ avviċinament kordinat u multidixxiplinarju li jiffavorixxi t-twaqqif ta’ oqfsa ta’ xogħol trasnazzjonali għal taħriġ, informazzjoni, studju u skambju ta’ prassi tajba, u l-għażla ta’ proġetti mal-Komunità kollha, jinkisbu aħjar fuq livell Komunitarju, il-Komunità tista’ tadotta miżuri, skond il-prinċipju tas-sussidjarita kif miġjub fl-Artikolu 5 tat-Trattat. Skond il-prinċipju tal-proporzjonalita, kif miġjub f’dak l-Artikolu, din id-Deċiżjoni ma tmurx lilhinn minn dak li hu meħtieġ biex jinkisbu dawk l-għanijiet,(14) Il-programm Daphne II għandu jkun għal ħames snin biex jippermetti żmien biżżejjed għal azzjonijiet li għandhom ikunu implimentati biex jinkisbu l-għanijiet stabbiliti u jinġabru flimkien il-lezzjonijiet u l-esperjenza u jkunu integrati fi prassi tajba ma’ l-Unjoni Ewropea kollha.(15) Il-miżuri meħtieġa għall-implementazzjoni ta’ din id-Deċiżjoni għandhom ikunu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tippreskrivi l-proċeduri għall-eżerċizzju tal-poteri ta’ implimentazzjoni mogħtija lill-Kummissjoni [9];(16) Din id-Deċiżjoni tippreskrivi, għaż-żmien kollu tal-programm, qafas finanzjarju li jikkositiwixxi r-referenza primarja, fit-tifsira tal-punt 33 tal-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar dixxiplina fl-estimi u titjib fil-proċedura ta’ l-estimi [10], għall-awtorita ta’ l-estimi matul il-proċedura annwali ta’ l-estimi,IDDEĊIDEW KIF ĠEJ:Artikolu 1Suġġett u kamp ta’ applikazzjoniIt-tieni fażi tal-programm Daphne biex jimpedixxi u jikkombatti l-għamliet kollha ta’ vjolenza kontra t-tfal, żgħażagħ u jipproteġI l-vittmi u gruppi f’riskju (il-programm Daphne II) huwa b’dan stabbilit għall-perjodu mill-1 ta’ Jannar 2004 sal-31 ta’ Diċembru 2008. Jista’ jkun estiż.Għall-għanijiet tal-programm Daphne II, "tfal" għandha tinkludi adoloxxenti sa l-età ta’ 18-il sena, skond l-istrumenti internazzjonali konnessi mad-drittijiet tat-tifel/tifla (wild?).Madankollu, proġetti b’azzjonijiet ddisinjati b’mod partikolari għal gruppi benefiċjarji bħal, per eżempju, "teenagers" (età minn 13 sa 19-il sena) jew nies ta’ età minn 12 sa 25 sena, għandhom jitqiesu li jimmiraw għall-kategorija hekk imsejħa "żgħażagħ".Artikolu 2Għanijiet tal-programm1. Il-programm Daphne II għandu jikkontribwixxi għall-għan ġenerali li jipprovdi liċ-ċittadini livell għoli ta’ protezzjoni minn vjolenza, inkluża protezzjoni tas-saħħa fiżika u mentali.Il-mira ta’ dan il-programm għandu jkun li jimpedixxi u jikkombatti l-għamliet kollha ta’ vjolenza, li tiġri fid-dominju pubbliku jew privat, kontra t-tfal, żgħażagħ billi jieħu miżuri preventivi u billi jipprovdi sostenn lill-vittmi u gruppi f’riskju, inkluża b’mod partikolari l-prevenzjoni ta’ esposizzjoni futura għall-vjolenza. Barraminhekk huwa għandu jimmira li jassisti u jinkoraġġixxi organizzazzjonijiet non-governattivi u organizzazzjonijiet oħra attivi f’dan il-qasam.2. L-azzjonijiet li għandhom ikunu implimentati taħt il-programm Daphne II, kif miġjuba fl-Anness, huma maħsuba:(a) biex jippromwovu azzjonijiet trasnazzjonali:(i) biex jistabbilixxu xbieki ta’ xogħol multidixxiplinarji, b’mod partikolari ta’ sostenn għall-vittmi ta’ vjolenza u gruppi f’riskju;(ii) biex jiżguraw l-espansjoni tal-bażi ta’ għarfien, l-iskambju ta’ informazzjoni u l-identifikazzjoni u tixrid ta’ prassi tajba, inklużi permezz ta’ taħriġ, żjarat ta’ studju u skambju ta’ staff;(iii) biex jgħollu l-għarfien tal-vjolenza fost udjenzi mmirati bħal professjonijiet speċifiċi, awtoritajiet kompetenti u setturi tal-pubbliku ġenerali identifikati bil-ħsieb kemm li jitjieb il-fehim ta’, u li tkun promossa l-adozzjoni ta’ tolleranza żero lejn il-vjolenza kif ukoll li jkun inkoraġġit is-sostenn għall-vittmi u r-rapportar ta’ inċidenzi ta’ vjolenza lill-awtoritajiet kompetenti;(iv) biex jistudjaw fenomeni konnessi mal-vjolenza u metodi possibbli ta’ kif jimpedixxuha u jesploraw u jindirizzaw il-kawżi li jkunu l-għeruq tal-vjolenza fil-livelli kollha tas-soċjeta;(b) biex jimplimentaw azzjonijiet komplimentari, fuq l-inizjattiva tal-Kummissjoni, bħalma huma studji, il-formulazzjoni ta’ indikaturi, ġbir ta’ data, statistiċi mqassma f’ġeneru u età, seminari, u laqgħat ta’ esperti jew attivitajiet oħra biex isaħħu l-bażi ta’ għarfien tal-programm u biex ixerrdu l-informazzjoni miksuba taħt dan il-programm.Artikolu 3Aċċess għall-programm1. Il-programm Daphne II għandu jkun miftuħ għall-partiċipazzjoni minn organizzazzjonijiet u istituzzjonijiet pubbliċi jew privati (awtoritajiet lokali fil-livell kompetenti, dipartimenti ta’ l-universita u ċentri ta’ riċerka) li jaħdmu biex jimpedixxu u jikkombattu l-vjolenza kontra t-tfal, żgħażagħ jew biex jipproteġu kontra vjolenza tali jew biex jipprovdu sostenn għall-vittmi jew jimplimentaw azzjonijiet speċifiċi li jippromwovu t-twarrib ta’ vjolenza tali jew jinkoraġġixxu bidla fl-attitudini u mġieba lejn gruppi u vittmi tal-vjolenza vulnerabbli.2. Il-programm għandu wkoll ikun miftuħ għall-parteċipazzjoni ta’:(a) Stati ta’ Adeżjoni li ffirmaw it-Trattat ta’ Adeżjoni fis-16 ta’ April 2003;(b) il-pajjiżi ta’ EFTA/ŻEE, skond il-kondizzjonijiet preskritti fil-Ftehim dwar iż-ŻEE;(ċ) Ir-Rumanija u l-Bulgarija, li għalihom il-kondizzjonijiet għall-parteċipazzjoni għandhom ikunu preskritti skond il-Ftehim Ewropew rispettiv, il-protokolli addizjonali magħhom u d-deċiżjonijiet tal-Kunsilli dwar Assoċjazzjoni rispettivi;(d) It-Turkija, li għaliha l-kondizzjonijiet għall-parteċipazzjoni għandhom ikunu preskritti skond il-Ftehim Qafas bejn il-Komunità Ewropea u r-Repubblika tat-Turkija dwar il-prinċipji ġenerali għall-parteċipazzjoni tar-Repubblika tat-Turkija fil-programmi tal-Komunità [11].3. Biex ikunu eliġibbli għall-iffinanzjar taħt dan il-programm, proġetti għandhom jinvolvu għall-inqas żewġ Stati Membri, ikollhom tul ta’ żmien massimu ta’ sentejn u jkunu ngranati ma’ l-għanijiet miġjuba fl-Artikolu 2.Artikolu 4Azzjonijiet taħt il-programmIl-programm Daphne II għandu jikkomprendi t-tipi ta’ azzjonijiet li ġejjin:(a) identifikazzjoni u skambji ta’ prassi tajba u esperjenza ta’ xogħol bil-ħsieb b’mod partikolari li jkunu implimentati miżuri preventivi u assistenza lill-vittmi;(b) ippjanar ta’ stħarriġ, studji u riċerka;(ċ) xogħol fuq il-post b’involviment tal-benefiċjarji, b’mod partikolari tfal u żgħażagħ, fil-fażijiet kollha tad-disinn, implimentazzjoni u valutazzjoni tal-proġett;(d) ħolqien ta’ xbieki ta’ xogħol multidixxiplinarji u sostenibbli;(e) taħriġ u disinn ta’ pakketti edukattivi;(f) żvilupp u implimentazzjoni ta’ programmi ta’ trattament u sostenn għall-vittmi u nies f’riskju min-naħa l-waħda, u ta’ min jagħmel ir-reat min-naħa l-oħra, filwaqt li tkun żgurata s-sigurezza tal-vittmi;(g) żvilupp u implimentazzjoni ta’ azzjonijiet li jgħollu l-għarfien li jimmiraw għal udjenzi speċifiċi, disinn ta’ materjali biex jissuplimentaw dawk li diġa huma diponibbli, jew adattament u użu ta’ materjali eżistenti f’żoni ġeografiċi oħra jew għal gruppi fil-mira oħra;(h) tixrid tar-riżultati miksuba taħt iż-żewġ programmi Daphne inklużi l-adattament tagħhom, it-trasferiment u użu minn benefiċjarji oħra jew f’żoni ġeografiċi oħra;(i) identifikazzjoni u titjib ta’ azzjonijiet li jikkontribwixxu għal trattament pożittiv ta’ nies f’riskju ta’ vjolenza, jiġifieri għal avviċinament li jinkoraġġixxi rispett lejhom u jippromwovi l-benesseri u s-self-fulfilment tagħhom.Artikolu 5Finanzjament1. The qafas finanzjarju għall-implimentazzjoni tal-programm Daphne II għall-perjodu mill-1 ta’ Jannar 2004 sal-31 ta’ Diċembru 2008 huwa b’dan stabbilit għal EUR 50 miljun, li minnhom EUR 29 miljun ikunu għall-perjodu sal-31 ta’ Diċembru 2006.Għall-perjodu ta’ wara l-31 ta’ Diċembru 2006, l-ammont għandu jitqies ikkonfermat jekk huwa konsistenti għal din il-fażi mal-perspettivi finanzjarji fis-seħħ għall-perjodu li jibda fl-2007.2. L-approprjazzjonijiet annwali għandhom ikunu awtorizzati mill-awtorita tal-budget fil-limiti tal-perspettiva finanzjarja.3. Id-Deċiżjonijiet ta’ ffinanzjar għandhom ikunu segwiti bi ftehim ta’ għotja bejn il-Kummissjoni u l-benefiċjarji ta’ l-għotja.4. Il-proporzjoni ta’ l-appoġġ finanzjarju mill-budget tal-Komunità m’għandux jeċċedi t-80 % tas-siwi totali tal-proġett.Madankollu, l-azzjonijiet komplimentari li jirreferi għalihom l-Artikolu 2(2)(b) jistgħu jkunu ffinanzjati sa 100 %, suġġetti għal limitu ta’ 15 % ta’ l-allokazzjoni finanzjarja annwali ta’ dan il-programm.Artikolu 6Implimentazzjoni tal-programm1. Il-Kummissjoni għandha tkun responsabbli għall-immaniġġar u implimentazzjoni tal-programm Daphne II u għandha tiżgura li kull riżultat jew prodott iffinanzjat minn dan il-programm ikun disponibbli bla ħlas u f’għamla elettronika:.2. Il-Kummissjoni għandha tiżgura avviċinament ibbilanċjat, fir-rigward tat-tliet gruppi fil-mira, jiġifieri tfal, żgħażagħ fir-rigward ta’ l-implimentazzjoni ta’ dan il-programm.3. Il-miżuri meħtieġa għall-implimentazzjoni ta’ din id-Deċiżjoni konnessi mal-pjan tax-xogħol annwali għandhom ikunu adottati skond il-proċedura tal-maniġment li jirreferi għaliha l-Artikolu 7(2).4. Il-miżuri meħtieġa għall-implimentazzjoni ta’ din id-Deċiżjoni konnessi mal-kwistjonijiet l-oħra kollha għandhom ikunu adottati skond il-proċedura ta’ konsultazzjoni li jirreferi għaliha l-Artikolu 7(3).Artikolu 7Kumitat1. Il-Kummissjoni għandha tkun assistita (megħjuna) minn Kumitat.2. Meta issir referenza għal dan il-paragrafu, l-Artikoli 4 u 7 tad-Deċiżjoni 1999/468/EC għandhom japplikaw, wara li jitqiesu d-dispożizzjonijiet ta’ l-Artikolu 8 tagħha.Il-perjodu preskritt fl-Artikolu 4(3) tad-Deċiżjoni 1999/468/KE għandu jkun stabbilit għal xahrejn.3. Meta issir referenza għal dan il-paragrafu, l-Artikoli 3 u 7 tad-Deċiżjoni 1999/468/EC għandhom japplikaw, wara li jjitqiesu d-dispożizzjonijiet ta’ l-Artikolu 8 tagħha.4. Il-Kumitat għandu jadotta r-regoli interni tiegħu.Artikolu 8Monitoraġġ (Immonitorjar)u valutazzjoni1. Il-Kummissjoni għandha tieħu l-miżuri meħtieġa biex tiżgura l-immonitorjar u l-valutazzjoni kontinwa tal-programm Daphne II filwaqt li jitqiesu l-għanijiet ġenerali u speċifiċi miġjuba fl-Artikolu 2 u tal-għanijiet speċifiċi miġjuba fl-Anness.2. L-aktar tard sa l-1 ta’ Ġunju 2006, il-Kummissjoni għandha tissottometti rapport ta’ valutazzjoni lill-Parlament Ewropew u lill-Kunsill, li jagħmel stima tar-relevanza, utilita, sostenibilita, effikaċita u effiċjenza tal-programm Daphne II sa dak il-mument. Ir-rapport għandu jinkludi valutazzjoni ex ante biex jappoġġa azzjoni futura possibbli. Barramindan, b’mod parallelu mal-preżentazzjoni ta’ l-Abbozz Preliminari tal-Budget għall-2007, il-Kummissjoni għandha tibgħat lill-awtorita tal-budget ir-riżultat tal-valutazzjoni kwalitattiva u kwantitattiva ta’ l-aġir imqabbel mal-pjan ta’ implimentazzjoni annwali.Fil-kuntest tal-proċedura tal-budget għall-2007, il-Kummissjoni għandha, l-aktar tard sa l-1 ta’ Ġunju 2006, tirrapporta dwar il-konsistenza ta’ l-ammont għall-2007/2008 mal-perspettivi finanzjarji ġodda. Jekk applikabbli, il-Kummissjoni għandha tieħu l-passi meħtieġa ġewwa l-proċeduri tal-budget għall-2007/2008 biex tiżgura l-konsistenza ta’ l-approprjazzjonijiet annwali mal-perspettivi finanzjarji ġodda.3. Fi tmiem il-programm Daphne II, il-Kummissjoni għandha tissottometti rapport finali lill-Parlament Ewropew u lill-Kunsill. Inter alia, dan ir-rapport għandu jkun fih informazzjoni dwar ix-xogħol imwettaq fil-kuntest ta’ l-azzjonijiet miġjuba fil-Punt II(c) ta’ l-Anness, bħala bażi għall-istima tal-ħtieġa għal iktar azzjoni politika.4. Il-Kummissjoni għandha wkoll tibgħat ir-rapporti li jirreferu għalihom il-paragrafi 2 u 3 lill-Kumitat Ekonomiku u Soċjali Ewropew u lill-Kumitat dwar r-Reġjuni.Artikolu 9Dħul fis-seħħDin id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.Magħmula fi Strasburgu, fil-21 ta’ April 2004.Għall-Parlament EwropewIl-PresidentP. CoxGħall-KunsillIl-PresidentD. Roche[1] ĠU C 208, 03.09.2003, p. 52.[2] ĠU C 256, 24.10.2003, p. 85.[3] Opinjoni tal-Parlament Ewropew tat-3 ta’ Settembru 2003 (għandha mhix ippubblikata fil-Ġurnal Uffiċjali), Pożizzjoni Komuni tal-Kunsill ta’ l-1 ta’ Diċembru 2003 (ĠU C 54 E, tat-2.3.2004, p. 1), Pożizzjoni tal-Parlament Ewropew tad-9 ta’ Marzu 2004 (għadha mhix ippubblikata fil-Ġurnal Uffiċjali) u Deċiżjoni tal-Kunsill tat-30 ta’ Marzu 2004.[4] ĠU C 364, 18.12.2000, p. 1.[5] ĠU C 59, 23.02.2001, p. 307.[6] ĠU C 77 E, tat-28.3.2002, p. 126.[7] ĠU L 34, 09.02.2000, p. 1.[8] ĠU C 272 E, tat-13.11.2003, p. 390.[9] ĠU L 184, 17.07.1999, p. 23.[10] ĠU C 172, tat-18.6.1999, p. 1. Ftehim kif emendat bid-Deċiżjoni Nru 2003/429/KE tal-Parlament Ewropew u tal-Kunsill (ĠU L 147, ta’ l-14.6.2003, p. 25).[11] ĠU L 61, 02.03.2002, p. 29.--------------------------------------------------L-ANNESSGĦANIJIET SPEĊIFIĊI U AZZJONIJIETI. AZZJONIJIET TRANSIZZJONALI1. Identifikazzjoni u skambju ta’ prassi tajba u esperjenza ta’ xogħolGħan:biex isostnu u jinkoraġġixxu l-iskambju, l-adattament u l-użu ta’ prassi tajba għal applikazzjoni f’kuntesti u żoni ġeografiċi oħraBiex jistimulaw u jippromwovu l-iskambju ta’ prassi tajba f’livell Komunitarju dwar il-protezzjoni ta’ u sostenni għal tfal, żgħażagħ - vittmi jew gruppi f’riskju - b’enfasi speċjali fuq iż-żoni li ġejjin:(a) il-prevenzjoni (ġenerali jew jimmiraw għal gruppi spċifiċi);(b) protezzjoni u sostenn lil vittmi (assistenza psikoloġika, medika, soċjali, edukattiva u legali, il-provvediment ta’ akkomodazzjoni (djar), ċaqliq u protezzjoni tal-vittmi, taħriġ u reintegrazzjoni fil-ħajja soċjali u tax-xogħol);(ċ) proċeduri li jipproteġu l-aħjar interessi tat-tfal, b’mod partikolari dawk li huma vittmi tal-prostituzzjoni, żgħażagħ u nisa li huma vittmi tal-vjolenza;(d) kejl ta’ l-impatt reali tat-tipi differenti ta’ vjolenza fuq il-vittmi u s-soċjeta ġewwa l-Ewropa, biex ikun stabbilit ir-rispons (ir-reazzjoni) xieraq.2. Ippjanar ta’ stħarriġ, studji u riċerkaGħan:biex jistudjaw fenomeni konnessi mal-vjolenzaBiex jappoġġaw attivitajiet ta’ riċerka, studji bbażati fuq ġeneru u età u ppjanar ta’ stħarriġ fil-qasam tal-vjolenza biex, inter alia:(a) jesploraw u jagħmlu stima tal-kawżi, ċirkostanzi u mekkaniżmi varji ta’ l-iffaċċjar u ż-żieda tal-vjolenza, inkluż ġegħil biex jitwettqu attivitajiet bħal ta’ tallaba jew serq;(b) janalizzaw u jippargunaw mudelli eżistenti ta’ prevenzjoni u protezzjoni;(ċ) jiżviluppaw prassi ta’ prevenzjoni u protezzjoni;(d) jagħmlu stima ta’ l-impatt tal-vjolenza, ukoll f’termini tas-saħħa, kemm fuq il-vittmi kif ukoll fuq is-soċjeta fit-totalita tagħha, inkluż is-siwi ekonomiku;(e) jistudjaw l-ambitu biex jiżviluppaw filtri li jimpedixxu t-trasmissjoni ta’ materjal pedofilu via l-Internet.(f) jidħlu għal studji dwar tfal li huma vittmi tal-prostituzzjoni biex jgħinu jimpedixxu dan il-fenomenu permezz ta’ għarfien aħjar tal-fatturi ta’ riskju.3. Xogħol fil-qasam (prattiku) bl-involviment tal-benfiċjarjiGħan:biex ikunu implimentati metodi pprovati fil-prevenzjoni ta’ u protezzjoni minn il-vjolenzabiex jappoġġaw l-implimentazzjoni ta’ metodi, moduli ta’ taħriġ u assistenza (psikoloġika, medika, soċjali, edukattiva, legali, u għal reintegrazzjoni) li direttament jinvolvu l-benefiċjarji.4. Ħolqien ta’ xbieki ta’ xogħol multidixxiplinarji li jkunu sostenibbliGħan:biex jappoġġaw u jinkoraġġixxu kemm organizzazzjonijiet non-governattivi (ONGi) kif ukoll organizzazzjonijiet oħra, inklużi awtoritajiet lokali (fil-livell kompetenti), attivi fil-ġlieda kontra l-vjolenza ħalli jaħdmu flimkien.Biex jappoġġaw l-istabbiliment u t-tisħiħ ta’ xbieki tax-xogħol multidixxiplinarji u jinkoraġġixxu u jappoġġaw il-koperazzjoni bejn ONGi u l-organizzazzjonijiet u l-korpi pubbliċi varji, biex itejbu l-livell ta’ għarfien u fehim tar-rwoli ta’ xulxin u jipprovdu appoġġ multidixxiplinarju komprensiv lill-vittmi tal-vjolenza u lil dawk f’riskju.Ix-xbieki tax-xogħol għandhom b’mod partikolari jwettqu attivitajiet biex jindirizzaw il-problemi tal-vjolenza, ingranati ma’:(a) produzzjoni ta’ qafas tax-xogħol komuni għall-analiżi tal-vjolenza, inklużi d-definizzjoni ta’ tipi differenti ta’ vjolenza, il-kawżi tal-vjolenza u l-konsegwenzi kollha tagħha, u għall-implimentazzjoni ta’ risponsi (reazzjonijiet) multi-settorjali xierqa;(b) l-istimar tat-tipi u effikaċita tal-miżuri u prattiċi għall-prevenzjoni u skoperta tal-vjolenza, u għall-provvediment ta’ appoġġ lill-vittmi tal-vjolenza, b’mod partikolari biex ikun żgurat li qatt iktar ma jkunu esposti għall-vjolenza;(ċ) promozzjoni ta’ attivitajiet biex tingħeleb din il-problema kemm fil-livell internazzjonali kif ukoll nazzjonali.5. Taħriġ u disinn ta’ pakketti edukattiviGħan:biex ikunu żviluppati pakketti dwar il-prevenzjoni tal-vjolenza u dwar trattament pożittivBiex ikunu ddisinjati u ttestjati pakketti u azzjonijiet edukattivi dwar il-prevenzjoni tal-vjolenza kontra t-tfal, żgħażagħ u dwar trattament pożittiv, kif ukoll dwar immaniġġar ta’ tilwim, għal użu fl-iskejjel u istituzzjonijiet, assoċjazzjonijiet, impriżi, istituzzjonijiet pubbliċi edukattivi għall-adulti u ONGi.6. Żvilupp u implimentazzjoni ta’ programmi ta’ trattamentGħanijiet:biex jiżviluppaw u jimplimentaw programmi ta’ trattament għall-vittmi u nies f’riskju, bħal tfal u żgħażagħ li jaraw vjolenza domestika, min-naħa l-waħda, u dawk li jikkommettu reat min-naħa l-oħra, bil-għan li tkun impeduta l-vjolenza.Biex jiskopru l-kawżi, ċirkostanzi u makkaniżmi possibbli ta’ l-iffaċċjar u ż-żieda tal-vjolenza inklużi n-natura u l-motivazzjoni ta’ min jikkometti l-vjolenza u sfruttaturi tal-vjolenza kummerċjali bħal sfruttament sesswali jew non-sesswali.Biex jiżviluppaw, jittestjaw u jimplimentaw programmi ta’ trattament ibbażati fuq ir-riżultati ta’ hawn iktar ’il fuq.7. Azzjonijiet biex jgħollu l-għarfien immirati għal udjenzi speċifiċiGħanijiet:biex jgħollu l-għarfien u l-livell tal-fehim tal-vjolenza u l-prevenzjoni tal-vjolenza kontra t-tfal, żgħażagħ bil-għan li jippromwovu tolleranza żero tal-vjolenza, il-provvediment ta’ appoġġ lill-vittmi u lill-gruppi f’riskju, u r-rapportar ta’ inċidenzi ta’ vjolenzaIt-tipi ta’ l-azzjonijiet li ġejjin, fost oħrajn, huma eliġibbli għal appoġġ:(a) żvilupp u implimentazzjoni ta’ informazzjoni u azzjonijiet ta’ tkabbir ta’ għarfien immirati lejn tfal, żgħażagħ, b’mod partikolari dwar riskji potenzali ta’ vjolenza u manjieri kif ikunu evitati; publics oħra li għandhom ikunu fil-mira jinkludu professjonijiet bħal għalliema, edukaturi, tobba, ħaddiema maż-żgħażagħ u soċjali, avukati, awtoritajiet tal-pulizija u l-media;(b) żvilupp ta’ sorsi (għejun) ta’ informazzjoni mal-Komunità kollha biex jassistu u jinformaw lill-ONGi u korpi pubbliċi dwar informazzjoni pubblika disponibbli relevanti għall-qasam tal-vjolenza, il-mezzi li jimpedixxuha u r-rijabilazzjoni tal-vittmi, miġbura minn sorsi governattivi, non-governattivi, akkademiċi u oħrajn; dan għandu jagħmel possibbli li l-informazzjoni tkun integrata fis-sistemi kollha ta’ informazzjoni relevanti;(ċ) inkoraġġiment għall-introduzzjoni ta’ miżuri u servizzi speċifiċi biex jiżdied l-irrapportar lill-awtoritajiet ta’ vjolenza u għamliet differenti ta’ kummerċ fit-tfal, żgħażagħ għal sfruttament sesswali u non-sesswali;(d) promozzjoni ta’ kampanji pubbliċitarji, bl-użu ta’ mezzi ta’ komunikazzjoni tal-massa, li jiffokaw fuq il-kundanna tal-vjolenza u l-provvediment ta’ appoġġ lill-vittmi fil-għamla ta’ assistenza psikoloġika, morali u prattika.Għandu jkun inkoraġġit id-disinn ta’ materjali biex jissuplimentaw dawk diġa disponibbli, jew ikunu adattati għal użu f’żoni ġeografiċi oħra jew għal gruppi fil-mira oħra.II. AZZJONIJIET KOMPLIMENTARIBiex ikun żgurat li ż-żoni kollha tal-programm ikunu koperti b’mod komplet, ukoll fl-assenza ta’ proposti - jew proposti adatti - għal żona speċifika, il-Kummissjoni għandha twettaq attivitajiet iktar proattivi biex timla l-vojt.Konsegwentement, il-programm għandu jiffinanzja azzjonijiet komplimentari, fuq inizjattiva tal-Kummissjoni, fiż-żoni li ġejjin, inter alia:(a) biex jagħmel possibbli l-iżvilupp ta’ indikaturi dwar il-vjolenza, biex ikun jista’ jitkejjel l-impatt kwantifikat ta’ politiki u proġetti. Dan għandu jkun ibbażat fuq esperjenza eżistenti ta’ l-għamliet kollha ta’ vjolenza kontra t-tfal, żgħażagħ;(b) biex titwaqqaf proċedura għal ġbir regolari u sostenibbli ta’ data, preferibilment bl-assistenza ta’ Eurostat, biex ikun possibbli li l-vjolenza tkun ikkwatifikata fl-Unjoni b’akkuratezza ikbar;(ċ) biex ikunu identifikati kwistjonijiet politiċi, fejn possibbli, fid-dawl tax-xogħol miksub minn proġetti ffinanzjati, bil-għan li jkunu proposti politiki komuni dwar il-vjolenza f’livell Komunitarju u tkun irrijinfurzata l-prassi ġudizzjali;(d) biex janalizza u jivvaluta il-proġetti ffinanzjati biex issir preparazzjoni għas-Sena Ewropea kontra l-vjolenza;(e) biex ixerred ma’ l-Ewropa kollha prassijiet tajba li joħorġu minn proġetti ffinanzjati; dan għandu jinkiseb b’mezzi diversi:(i) produzzjoni u distribuzzjoni ta’ materjal miktub, CD-ROMs, video films, twaqqif ta’ siti ta’ l-Internet u kampanji ta’ promozzjoni u spots pubbliċitarji;(ii) jittrasferixxi temporanjament jew jorganizza skambji ta’ staff b’esperjenza minn organizzazzjoni għal oħra biex jassisti fl-implimentazzjoni ta’ soluzzjonijiet jew prassijiet ġodda li kienu pprovati likienu effettivi band’oħra;(iii) jagħmel possibbli ONG unika li tuża riżultati miksuba miż-żewġ programmi Daphne, tadatthom jew tittrasferihom għal żona oħra ta’ l-Unjoni jew għal kategorija oħra ta’ benefiċjarji;(iv) jistabbilixxi skrivanija ta’ għajnuna biex tassisti ONGi, speċjalment dawk li jkunu qegħdin jipparteċipaw għal-ewwel darba, jelaboraw il-proġetti tagħhom, iżommu kuntatt ma’ sħab (partners) oħra u jużaw u jibbenefikaw mill-acquis Daphne;(v) jikkopera kemm jista’ jkun mill-qrib mal-media tal-massa.(f) jorganizza seminari li dawk kollha li għandhom interess involuti fi proġetti ffinanzjati biex itejbu l-kapaċita ta’ maniġment u xbieki ta’ xogħol u jappoġġaw l-iskambju ta’ informazzjoni;(g) imexxi studji u jorganizza laqgħat ta’ esperti u seminari konnessi direttament mat-twettiq ta’ l-azzjoni li tagħha jifformaw parti integrali.Minbarra dan, il-Kummissjoni tista’ tirrikorri, fit-twettiq tal-programm, lejn organizzazzjonijiet ta’ assistenza teknika, li l-iffinanzjar tagħhom għandu jkun ipprovdut ġewwa l-qafas finanzjarju ġenerali, taħt l-istess kondizzjonijiet, lil esperti.--------------------------------------------------


title: 2011/294/UE: Deċiżjoni tal-Kunsill tat- 13 ta’ Mejju 2011 dwar il-konklużjoni ta’ Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd bejn il-Komunità Ewropea u l-Unjoni tal-Komoros

text:
               21.5.2011

               MT

               Il-Ġurnal Uffiċjali tal-Unjoni Ewropea

               L 134/1

         DEĊIŻJONI TAL-KUNSILL
   tat-13 ta’ Mejju 2011
   dwar il-konklużjoni ta’ Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd bejn il-Komunità Ewropea u l-Unjoni tal-Komoros
   (2011/294/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-punt (a) tal-Artikolu 218(6), tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fil-5 ta’ Ottubur 2006, il-Kunsill adotta r-Regolament (KE) Nru 1563/2006 dwar il-konklużjoni ta’ Ftehim ta’ Sħubija dwar is-Sajd bejn il-Komunità Ewropea u l-Unjoni tal-Komoros (1). Protokoll huwa anness ma’ dan il-Ftehim.

               (2)

               L-Unjoni Ewropea nnegozjat mal-Unjoni tal-Komoros (minn issa “il-Komoros”) Protokoll ġdid li joffri lill-bastimenti tal-UE opportunitajiet tas-sajd fl-ilmijiet li fihom il-Komoros jeżerċitaw is-sovranità jew il-ġuriżdizzjoni tagħhom fuq is-sajd.

               (3)

               B’riżultat ta’ dawn in-negozjati, il-Protokoll ġdid ġie inizjalat fil-21 ta’ Mejju 2010, u ġie emendat permezz ta’ Skambju ta’ Ittri fis-16 ta’ Settembru 2010.

               (4)

               ĊB’konformità mad-Deċiżjoni tal-Kunsill 2010/783/UE (2), dan il-protokoll ġdid ġie ffirmat fil-31 ta’ Diċembru 2010 f’isem l-Unjoni Ewropea u ġie applikat b’titolu provviżorju.

               (5)

               Il-Protokoll il-ġdid għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd bejn il-Komunità Ewropea u l-Unjoni tal-Komoros, huwa approvat f’isem l-Unjoni l-Ewropea.
   Artikolu 2
   Il-President tal-Kunsill għandu, f’isem l-Unjoni Ewropea, jagħti n-notifika prevista fl-Artikolu 14 tal-Protokoll (3).
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, it-13 ta’ Mejju 2011.

            Għall-Kunsill

            Il-President

         MARTONYI J.

      (1)  ĠU L 290, 20.10.2006, p. 6.

      (2)  ĠU L 335, 18.12.2010, p. 1.

      (3)  Id-data tad-dħul fis-seħħ tal-Protokoll għandha tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2008/183/KE: Deċiżjoni tal-Kunsill tat- 28 ta' Frar 2008 li taħtar membru supplenti Taljan fil-Kumitat tar-Reġjuni

text:
               4.3.2008

               MT

               Il-Ġurnal Uffiċjali ta’ l-Unjoni Ewropea

               L 59/17

         DEĊIŻJONI TAL-KUNSILL
   tat-28 ta' Frar 2008
   li taħtar membru supplenti Taljan fil-Kumitat tar-Reġjuni
   (2008/183/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta tal-Gvern Taljan,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE (1) li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010.

               (2)

               Konsegwentement għat-tmiem tal-mandat tas-Sur CONDORELLI sar vakanti post ta’ membru supplenti fil-Kumitat tar-Reġjuni,

         IDDEĊIEDA:
   Artikolu 1
   Is-Sur Giovanni SPERANZA, Sindaco del Comune di Lamezia Terme, huwa b’dan maħtur membru supplenti fil-Kumitat tar-Reġjuni, għall-bqija tal-mandat, jiġifieri sal-25 ta’ Jannar 2010.
   Artikolu 2
   Din id-Deċiżjoni għandha jkollha effett fil-jum ta’ l-adozzjoni tagħha.

      Magħmul fi Brussell, 28 ta’ Frar 2008.

            Għall-Kunsill

            Il-President

         A. VIZJAK

      (1)  ĠU L 56, 25.2.2006, p. 75.


title: 2012/490/UE: Deċiżjoni tal-Kummissjoni tal- 24 ta’ Awwissu 2012 dwar l-emenda għall-Anness I tar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-networks ta’ trażmissjoni tal-gass naturali  Test b’relevanza għaż-ŻEE

text:
               28.8.2012

               MT

               Il-Ġurnal Uffiċjali tal-Unjoni Ewropea

               L 231/16

         DEĊIŻJONI TAL-KUMMISSJONI
   tal-24 ta’ Awwissu 2012
   dwar l-emenda għall-Anness I tar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-networks ta’ trażmissjoni tal-gass naturali
   (Test b’relevanza għaż-ŻEE)
   (2012/490/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kondizzjonijiet għall-aċċess għan-networks ta’ trażmissjoni tal-gass naturali u li jħassar ir-Regolament (KE) Nru 1775/2005 (1), u b’mod partikolari l-Artikolu 23(2) tiegħu,
   Billi:

               (1)

               Ir-Regolament (KE) Nru 715/2009 jistabbilixxi regoli nondiskriminatorji dwar il-kondizzjonijiet għall-aċċess għal sistemi tat-trażmissjoni ta’ gass naturali biex ikun żgurat il-funzjonament tajjeb tas-suq intern tal-gass. Peress li, fil-biċċa l-kbira tal-każijiet, id-duplikazzjoni tas-sistemi ta’ trażmissjoni tal-gass la hi ekonomika u lanqas effiċjenti, huwa l-aċċess ta’ pajjiżi terzi għas-swieq tal-gass naturali li jistimola l-kompetizzoni fis-swieq tal-gass naturali billi jiftaħ l-infrastruttura għall-fornituri kollha b’mod trasparenti u nondiskriminatorju. L-okkorrenza frekwenti tal-konġestjoni kuntrattwali fejn l-utenti tan-netwerk ma jkunux jistgħu jiksbu aċċess għas-sistemi tat-trażmissjoni minkejja d-disponibbiltà fiżika tal-kapaċità hija ostaklu biex jitkompla jitlesta s-suq intern tal-enerġija.

               (2)

               Il-prattika wriet li minkejja l-applikazzjoni ta’ ċerti prinċipji tal-immaniġġjar tal-konġestjoni, bħall-offerta ta’ kapaċitajiet interrompibbli kif stipulat bir-Regolament (KE) Nru 1775/2005 tal-Parlament Ewropew u tal-Kunsill tat-28 ta’ Settembru 2005 dwar il-kondizzjonijiet għall-aċċess għan-netwerks ta’ trażmissjoni tal-gass naturali (2) u bir-Regolament (KE) Nru 715/2009, il-konġestjoni kuntrattwali fin-netwerks tat-trażmissjoni tal-gass tal-Unjoni tibqa’ ostaklu għall-iżvilupp ta’ suq intern tal-gass li jiffunzjona tajjeb. Għalhekk jeħtieġ li jiġu emendati l-linji gwida dwar l-applikazzjoni tal-proċeduri għall-immaniġġjar tal-konġestjoni fil-każ ta konġestjoni kuntrattwali. F’konformità mal-Artikolu 23(3) tar-Regolament (KE) Nru 715/2009, il-linji gwida proposti għandhom jirriflettu d-differenzi bejn is-sistemi tal-gass naturali u jistgħu jistabbilixxu r-rekwiżiti minimi li għandhom jintlaħqu għall-kisba ta’ kondizzjonijiet ta’ aċċess għan-netwerk b’mod trasparenti u nondiskriminatorju fir-rigward tal-proċeduri għall-immaniġġjar tal-konġestjoni,

               (3)

               Il-proċeduri għall-immaniġġjar tal-konġestjoni għandhom japplikaw fil-każ ta’ konġestjoni kuntrattwali u huma mmirati biex jirrisolvu dawk l-avvenimenti billi jirritornaw il-kapaċità mhux użata lis-suq biex imbagħad tiġi allokata mill-ġdid matul il-proċessi tal-allokazzjoni regolari,

               (4)

               F’punt tal-interkonnessjoni fejn ta’ sikwit isseħħ konġestjoni fiżika, il-proċeduri għall-immaniġġjar tal-konġestjoni x’aktarx li ma jkunu jiswew xejn. F’dawk il-każijiet għandha tkun analizzata soluzzjoni mill-perspettiva tal-ippjanar tan-netwerk u tal-investiment,

               (5)

               Skont ir-Regolament (KE) Nru 713/2009 tal-Parlament u tal-Kunsill (3), l-Aġenzija għall-Kooperazzjoni tar-Regolaturi tal-Enerġija (“l-Aġenzija”) għandha timmonitorja u tanalizza l-implimentazzjoni ta’ dawn il-linji gwida. Jeħtieġ li l-operaturi tas-sistema ta’ trażmissjoni jippubblikaw l-informazzjoni neċessarja għall-identifikazzjoni tal-okkorrenza ta’ konġestjoni kuntrattwali f’format faċli biex wieħed jaħdem fuqu,

               (6)

               Skont l-Artikolu 24 tar-Regolament (KE) Nru 715/2009 l-awtoritajiet regolatorji nazzjonali għandhom jiżguraw il-konformità ma’ dawk il-linji gwida,

               (7)

               Sabiex tkun żgurata l-applikazzjoni l-aktar effettiva tal-proċeduri għall-immaniġġjar tal-konġestjoni fil-punti ta’ interkonnessjoni kollha u bil-għan li l-kapaċitajiet disponibbli jkunu massimizzati fis-sistemi kollha ta’ ħruġ u ta’ dħul kontigwi, hija ta’ importanza kbira li l-awtoritajiet regolatorji nazzjonali u l-operaturi tas-sistema tat-trażmissjoni mill-Istati Membri differenti u fi ħdan l-Istati Membri jikkooperaw mill-qrib ma’ xulxin u bejn xulxin. B’mod partikolari l-awtoritajiet regolatorji nazzjonali u l-operaturi tas-sistema tat-trażmissjoni għandhom iqisu l-aħjar prassi u għandhom ifittxu li jarmonizzaw il-proċessi għall-implimentazzjoni ta’ dawn il-Linji Gwida. Filwaqt li jaġixxu skont l-Artikolu 7 tar-Regolament (KE) Nru 713/2009 l-Aġenzija u l-awtoritajiet regolatorji nazzjonali għandhom jiżguraw li l-proċeduri għall-immaniġġjar tal-konġestjoni l-aktar effettivi jiġu implimenti fil-punti ta’ dħul u ta’ ħruġ applikabbli madwar l-Unjoni,

               (8)

               Filwaqt li l-operaturi tas-sistema tat-trażmissjoni għandhom f’idejhom informazzjoni dettaljata dwar l-użu fiżiku tas-sistema u jinsabu fl-aħjar pożizzjoni biex jivvalutaw il-flussi tal-futur, xieraq li huma jiddeterminaw ammont ta’ kapaċità addizzjonali li għandha tkun disponibbli minbarra l-kapaċità teknika kkalkolata. Meta huma joffru aktar kapaċità kostanti minn dik li hija disponibbli teknikament billi jqisu x-xenarji ta’ flussi u kapaċitajiet ikkuntrattjati, l-operaturi tas-sistemi ta’ trażmissjoni jieħdu riskju li għandu jkun ippremjat kif dovut. Madankollu, għall-finijiet tad-determinazzjoni tal-introjtu tal-operaturi tas-sistema tat-trażmissjoni, tali kapaċità addizzjonali għandha tkun applikata biss fil-każ li l-kapaċità kollha l-oħra, inkluż il-kapaċità li tirriżulta mill-applikazzjoni ta’ proċeduri għall-immaniġġjar tal-konġestjoni, tkun ġiet allokata. L-operaturi tas-sistema ta’ trażmissjoni għandhom jikkooperaw bejniethom mill-qrib biex jistabbilixxu l-kapaċità teknika. Sabiex tkun solvuta l-problema potenzjali ta’ konġestjoni fiżika l-operaturi tas-sistema ta’ trażmissjoni għandhom japplikaw il-miżura l-aktar kosteffettiva, inkluż ix-xiri lura tal-kapaċità jew it-teħid ta’ miżuri oħra tekniċi jew kummerċjali,

               (9)

               Ir-Regolament (KE) Nru 715/2009 għandu għalhekk jiġi emendat skont dan,

               (10)

               Il-miżuri stipulati f’din id-Deċiżjoni huma skont l-opinjoni tal-Kumitat stabbilit bl-Artikolu 51 tad-Direttiva Nru 2009/73/KE tal-Parlament Ewropew u tal-Kunsill (4),

         ADOTTAT DIN ID-DEĊIŻJONI:
   Artikolu 1
   L-Anness I tar-Regolament (KE) Nru 715/2009 huwa emendat skont l-Anness ta’ din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, l-24 ta’ Awwissu 2012.

            Għall-Kummissjoni

            Il-President

         José Manuel BARROSO

      (1)  ĠU L 211, 14.8.2009, p. 36.

      (2)  ĠU L 289, 3.11.2005, p. 1.

      (3)  ĠU L 211, 14.8.2009, p. 1.

      (4)  ĠU L 211, 14.8.2009, p. 94.

      ANNESS
      L-Anness I tar-Regolament (KE) Nru 715/2009 huwa emendat kif ġej:

                  1.

                  Il-Punt 2.2 huwa mibdul b’dan li ġej:
                  “2.2.   Proċeduri dwar l-amminstrazzjoni [l-immaniġġjar] tal-konġestjoni fil-każ ta’ konġestjoni kontrattwali

                  2.2.1.   Dispożizzjonijiet ġenerali

                              1.

                              Id-dispożizzjonijiet tal-punt 2.2 għandhom japplikaw għall-punti ta’ interkonnessjoni kollha bejn is-sistemi ta’ dħul u ta’ ħruġ kontigwi, irrispettivament minn jekk dawn humiex fiżiċi jew virtwali, bejn żewġ Stati Membri jew aktar jew fi ħdan l-istess Stat Membru safejn dawn il-punti huma soġġetti għall proċeduri ta’ prenotazzjoni minn utenti. Dawn id-dispożizzjonijiet jistgħu japplikaw ukoll għall-punti ta’ dħul u ta’ ħruġ minn u lejn pajjiżi terzi, soġġett għad-deċiżjoni tal-awtorità regolatorja nazzjonali rilevanti. Il-punti ta’ ħruġ għall-konsumaturi finali u għan-netwerks ta’ distribuzzjoni, il-punti ta’ dħul mit-terminals LNG u mill-faċilitajiet ta’ produzzjoni, u l-punti ta’ dħul u ta’ ħruġ minn u lejn il-faċilitajiet ta’ ħażna mhumiex soġġetti għad-dispożizzjonijiet tal-punt 2.2.

                              2.

                              Abbażi tal-informazzjoni ppubblikata mill-operaturi tas-sistema tat-trażmissjoni skont it-Taqsima 3 ta’ dan l-Anness u, fejn xieraq, ivvalidata mill-awtoritajiet regolatorji nazzjonali, l-Aġenzija għandha tippubblika sal-1 ta’ Marzu ta’ kull sena, b’bidu mis-sena 2014, rapport ta’ monitoraġġ dwar il-konġestjoni fil-punti ta’ interkonnessjoni fir-rigward tal-prodotti ta’ kapaċità kostanti li jkunu nbiegħu fis-sena ta’ qabel filwaqt li tqis, safejn possibbli, in-negozjar ta’ kapaċità fis-suq sekondarju u l-użu ta’ kapaċità interrompibbli.

                              3.

                              Kull kapaċità addizzjonali li tkun saret disponibbli mill-applikazzjoni ta’ waħda mill-proċeduri tal-immaniġġjar tal-konġestjoni kif stipulat fil-punti 2.2.2, 2.2.3, 2.2.4 u 2.2.5 għandha tkun offruta mill-operatur(i) tas-sistema ta’ trażmissjoni rispettiv(i) fil-proċess tal-allokazzjoni regolari.

                              4.

                              Il-miżuri stipulati fil-punti 2.2.2, 2.2.4 u 2.2.5 għandhom ikunu implimentati b’seħħ mill-1 ta’ Ottubru 2013. Il-punt 2.2.3(1) sa 2.2.3(5) għandu japplika b’seħħ mill-1 ta’ Lulju 2016.

                        2.2.2.   Żieda tal-kapaċità permezz tal-iskema ta’ sottoskrizzjoni żejda u xiri lura

                              1.

                              L-operaturi tas-sistema ta’ trażmissjoni għandhom jipproponu u, wara l-approvazzjoni mill-awtorità regolatorja nazzjonali, għandhom jimplimentaw skema ta’ sottoskrizzjoni żejda u xiri lura bbażata fuq l-inċentiv sabiex joffru kapaċità addizzjonali fuq bażi kostanti. Qabel l-implimentazzjoni, l-awtorità regolatorja nazzjonali għandha tikkonsulta mal-Istati Membri kontigwi u għandha tqis l-opinjonijiet tal-awtoritajiet regolatorji nazzjonali kontigwi. Il-kapaċità addizzjonali hija definita bħala l-kapaċità kostanti offruta b’żieda mal-kapaċità teknika ta’ punt ta’ interkonnessjoni kkalkulata fuq il-bażi tal-Artikolu 16(1) ta’ dan ir-Regolament.

                              2.

                              L-iskema ta’ sottoskrizzjoni żejda u xiri lura għandha tipprovdi lill-operaturi tas-sistema ta’ trażmissjoni bl-inċentiv li jagħmlu disponibbli kapaċità addizzjonali billi jqisu l-kondizzjnijiet tekniċi, bħall-valur kalorifiku, it-temperatura u l-konsum mistenni tas-sistema rilevanti ta’ dħul u ta’ ħruġ u l-kapaċitajiet fin-netwerks kontigwi. L-operaturi tas-sistema ta’ trażmissjoni għandhom japplikaw approċċ dinamiku fir-rigward tal-kalkolu mill-ġdid tal-kapaċità teknika jew addizzjonali tas-sistema ta’ dħul u ta’ ħruġ.

                              3.

                              L-iskema ta’ sottoskrizzjoni żejda u xiri lura għandha tkun ibbażata fuq reġim ta’ inċentivi li jirrifletti r-riskji li jieħdu l-operaturi tas-sistema ta’ trażmissjoni billi joffru kapaċità addizzjonali. L-iskema għandha tkun strutturata b’tali mod li d-dħul mill-bejgħ ta’ kapaċità addizzjonali u l-ispejjeż li jirriżultaw mill-iskema tax-xiri lura jew mill-miżuri skont il-paragrafu 6 jinqasmu bejn l-operaturi tas-sistema ta’ trażmissjoni u l-utenti tan-netwerk. L-awtoritajiet regolatorji nazzjonali għandhom jiddeċiedu dwar id-distribuzzjoni tad-dħul u tal-ispejjeż bejn l-operatur tas-sistema ta’ trażmissjoni u l-utent tan-netwerk.

                              4.

                              Għall-finijiet tad-determinazzjoni tad-dħul tal-operaturi tas-sistema ta’ trażmissjoni, il-kapaċità teknika, b’mod partikolari l-kapaċità irrinunzjata kif ukoll, fejn rilevanti, il-kapaċità li tirriżulta mill-applikazzjoni ta’ mekkaniżmi li jwasslu għat-telf ta’ kapaċità kostanti minn ġurnata bil-quddiem fil-każ ta’ kapaċita mhux użata [firm day-ahead use-it-or-lose-it], u għal telf ta’ kapaċita mhux użata fuq perjodu ta’ żmien twil [long term use-it-or-lose-it], għandhom jitqiesu bħala allokati qabel kwalunkwe kapaċità addizzjonali.

                              5.

                              Sabiex jistabbilixxi l-kapaċità addizzjonali, l-operatur tas-sistema ta’ trażmissjoni għandu jqis ix-xenarji tal-istatistika għall-ammont probabbli ta’ kapaċità mhux użata fis-sens fiżiku fi kwalunkwe mument fil-punti ta’ interkonnesjoni. Huwa għandu jqis ukoll il-profil tar-riskju għall-offerta ta’ kapaċità addizzjonali li ma twassalx għal obbligu ta’ xiri lura eċċessiv. L-iskema ta’ sottoskrizzjoni żejda u xiri lura għandha tqis ukoll il-possibbiltà u l-ispejjeż tal-kapaċità tax-xiri lura fis-suq u għandha tirrifletti dan fl-ammont ta’ kapaċità addizzjonali li għandha tkun disponibbli.

                              6.

                              Fejn ikun meħtieġ li tinżamm l-integrità tas-sistema, l-oepraturi tas-sistema ta’ trażmissjoni għandhom japplikaw proċedura ta’ xiri lura bbażata fuq is-suq li permezz tagħha l-utenti tan-netwerk ikunu jistgħu joffru l-kapaċità. L-utenti tan-netwerk għandhom ikunu informati dwar il-proċedura tax-xiri lura applikabbli. L-applikazzjoni tal-proċedura tax-xiri lura hija bla ħsara għall-miżuri ta’ emerġenza applikabbli.

                              7.

                              L-operaturi tas-sistema ta’ trażmissjoni, għandhom qabel ma japplikaw proċedura tax-xiri lura, jivverifikaw jekk miżuri alternattivi tekniċi u kummerċjali, jistgħux isostnu l-integrità tas-sistema b’mod aktar kosteffiċjenti.

                              8.

                              Meta jipproponi skema ta’ sottoskrizzjoni żejda u xiri lura l-operatur tas-sistema ta’ trażmissjoni għandu jipprovdi d-dejta, l-estimi u l-mudelli rilevanti kollha lill-awtorità regolatorja nazzjonali sabiex din tkun tista’ tivvaluta l-iskema. L-operatur tas-sistema ta’ trażmissjoni għandu jirrapporta regolarment lill-awtorità regolatorja nazzjonali dwar il-funzjonament tal-iskema u, fuq it-talba tal-awtorità regolatorja nazzjonali, għandu jipprovdi d-dejta kollha rilevanti. L-awtorità regolatorja nazzjonali tista’ ttitlob lill-operatur tas-sistema ta’ trażmissjoni biex jirrevedi l-iskema tiegħu.

                        2.2.3.   Mekkaniżmu li jwassal għal telf ta’ kapaċità kostanti minn ġurnata bil-quddiem f’każ ta’ kapaċità mhux użata [Firm day-ahead use-it-or-lose-it mechanism]

                              1.

                              L-awtoritajiet regolatorji nazzjonali għandhom jesiġu li l-operaturi tas-sistema ta’ trażmissjoni japplikaw tal-anqas ir-regoli stabbiliti fil-paragrafu 3 għal kull utent tan-netwerk fil-punti ta’ interkonnessjoni fir-rigward tal-alterazzjoni tan-nominazzjoni inizjali fil-każ li, abbażi tar-rapport annwali ta’ monitoraġġ tal-Aġenzija f’konformità mal-punt 2.2.1(2), jintwera li f’punti ta’ interkonnessjoni d-domanda tkun ogħla mill-offerta, bil-prezz tar-riżerva meta jintużaw l-irkantijiet, matul il-proċeduri tal-allokazzjoni tal-kapaċità fis-sena koperta mir-rapport tal-monitoraġġ għall-prodotti għall-użu f’dik is-sena jew f’waħda mis-sentejn sussegwenti,

                                          (a)

                                          għal tal-anqas tliet prodotti ta’ kapaċità kostanti b’tul ta’ żmien ta’ xahar; jew

                                          (b)

                                          għal tal-anqas żewġ prodotti ta’ kapaċità kostanti b’tul ta’ żmien ta’ perjodu ta’ tliet xhur; jew

                                          (c)

                                          għal tal-anqas prodott wieħed ta’ kapaċità kostanti b’tul ta’ żmien ta’ sena jew aktar; jew

                                          (d)

                                          meta ma jkun ġie offurt l-ebda prodott ta’ kapaċità kostanti għal tul ta’ żmien ta’ xahar jew aktar.

                              2.

                              Fil-każ li, abbażi tar-rapport annwali ta’ monitoraġġ jintwera li ma hemmx il-probabbiltà li fit-tliet snin sussegwenti terġa’ sseħħ is-sitwazzjoni kif iddefinita fil-paragrafu 1, pereżempju b’riżultat tad-disponibbiltà tal-kapaċità minħabba l-espansjoni fiżika tan-netwerk jew minħabba t-terminazzjoni ta’ kuntratti fit-tul, l-awtoritajiet regolatorji nazzjonali rilevanti jistgħu jiddeċiedi li jitterminaw il-mekkaniżmu li jwassal għal telf ta’ kapaċità kostanti minn ġurnata bil-quddiem f’każ ta’ kapaċità mhux użata [firm day-ahead use-it-or-lose-it mechanism].

                              3.

                              In-nominazzjoni mill-ġdid ta’ kapaċità kostanti hija permessa sa 90 % u minimu ta’ 10 % tal-kapaċità kkuntrattjata mill-utent tan-netwerk fil-punt ta’ interkonnessjoni. Madankollu, fil-każ li n-nominazzjoni tissupera t-80 % tal-kapaċità kkuntrattjata, nofs il-volum mhux innominat jista’ jerġa’ jiġi nnominat ’il fuq. Fil-każ li n-nominazzjoni ma tissuperax l-20 % tal-kapaċità rriservata, nofs il-volum mhux innominat jista’ jerġa’ jiġi nnominat ’l isfel. L-applikazzjoni ta’ dan il-paragrafu hija bla ħsara għall-miżuri ta’ emerġenza applikabbli.

                              4.

                              Id-detentur oriġinali tal-kapaċità kkuntrattjata jista’ jinnomina mill-ġdid il-parti ristretta tal-kapaċità kostanti kkuntrattjata fuq bażi interrompibbli.

                              5.

                              Il-paragrafu 3 ma għandux japplika għall-utenti tan-netwerk — persuni jew impriżi u l-impriżi li jikkontrolloaw skont l-Artikolu 3 tar-Regolament (KE) Nru 139/2004 — li huma d-detenturi ta’ anqas minn 10 % tal-kapaċità teknika medja fis-sena preċedenti fil-punt ta’ interkonnessjoni.

                              6.

                              Fil-punti ta’ interkonnessjoni fejn jiġi applikat mekkaniżmu li jwassal għal telf ta’ kapaċità kostanti minn ġurnata bil-quddiem f’każ ta’ kapaċità mhux użata [firm day-ahead use-it-or-lose-it mechanism] skont il-paragrafu 3, għandha ssir evalwazzjoni mill-awtorità regolatorja nazzjonali tar-relazzjoni mal-iskema ta’ sottoskrizzjoni żejda u xiri lura skont il-punt 2.2.2. Dan jista’ jirriżulta f’deċiżjoni mill-awtorità regolatorja nazzjonali li ma tapplikax id-dispożizzjonijiet tal-punt 2.2.2 f’dawk il-punti ta’ interkonnessjoni. Deċiżjoni bħal din għandha tkun innotifikata, mingħajr dewmien, lill-Aġenzija u lill-Kummissjoni.

                              7.

                              Awtorità regolatorja nazzjonali tista’ tiddeċiedi li timplimenta mekkaniżmu li jwassal għal telf ta’ kapaċità kostanti minn ġurnata bil-quddiem f’każ ta’ kapaċità mhux użata [firm day-ahead use-it-or-lose-it mechanism] skont il-paragrafu 3 f‘punt ta’ interkonnessjoni. Qabel ma tadotta d-deċiżjoni tagħha, l-awtorità regolatorja nazzjonali għandha tikkonsulta mal-awtoritajiet regolatorji nazzjonali tal-Istati Membri kontigwi. Meta tadotta d-deċiżjoni tagħha, l-awtorità regolatorja nazzjonali għandha tqis l-opinjonijiet tal-awtoritajiet regolatorji nazzjonali tal-Istati Membri kontigwi.

                        2.2.4.   Irrinunzjar ta’ kapaċità kkuntrattjata

                  L-operaturi tas-sistema ta’ trażmissjoni għandhom jaċċettaw kull ċediment ta’ kapaċità kostanti li hija kkuntrattjata mill-utent tan-netwerk f’punt ta’ interkonnessjoni, bl-eċċezzjoni tal-prodotti tal-kapaċità b’tul ta’ żmien ta’ ġurnata jew anqas. L-utent tan-netwerk għandu jżomm id-drittijiet u l-obbligi tiegħu skont il-kuntratt tal-kapaċità sakemm il-kapaċità tkun allokata mill-ġdid mill-operatur tat-trażmissjoni u safejn il-kapaċità ma tkunx allokata mill-ġdid mill-operatur tas-sistema ta’ trażmissjoni. Kapaċità irrinunzjata għandha titqies li hija allokata mill-ġdid biss wara li l-kapaċità kollha disponibbli tkun ġiet allokata. L-operatur tas-sistema ta’ trażmissjoni għandu jinnotifika lill-utent tan-netwerk mingħajr dewmien dwar kwalunkwe allokazzjoni mill-ġdid tal-kapaċita rrinunzjata tiegħu. It-termini u l-kondizzjonijiet speċifiċi għar-rinunzjar tal-kapaċità, b’mod partikolari għall-każijiet fejn bosta utenti tan-netwerk jirrinunzjaw il-kapaċità tagħhom, għandhom ikunu approvati mill-awtorità regolatorja nazzjonali.
                  2.2.5.   Mekkaniżmu li jwassal għal telf ta’ kapaċità mhux użata fit-tul [Long-term use-it-or-lose-it mechanism]

                              1.

                              L-awtoritajiet regolatorji nazzjonali għandhom jirrikjedu lill-operaturi tas-sistema ta’ trażmissjoni li huma jirtiraw parzjalment jew bis-sħiħ u b’mod sistematiku l-kapaċità mhux użata kkuntrattjata f’punt ta’ interkonnessjoni minn utent tan-netwerk meta dan l-utent ma jkunx biegħ jew offra b’kundizzjonijiet raġonevoli, il-kapaċità mhux użata tiegħu u meta l-utenti l-oħra tan-netwerk jitolbu għal kapaċità kostanti. Il-kapaċità kkuntrattjata hija meqjusa bħala sottoutilizzata b’mod sistematiku partikolarment jekk:

                                          (a)

                                          l-utent tan-netwerk juża fuq medja anqas minn 80 % tal-kapaċità kkuntrattjata tiegħu kemm mill-1 ta’ April sat-30 ta’ Settembru kif ukoll mill-1 ta’ Ottubru sal-31 ta’ Marzu b’tul ta’ żmien effettiv tal-kuntratt ta’ aktar minn sena li għal dan ma tista’ tingħata l-ebda ġustifikazzjoni; jew

                                          (b)

                                          l-utent tan-netwerk jinnomina b’mod sistematiku qrib il-100 % tal-kapaċità kkuntrattjata tiegħu u jerġa’ jinnomina ’l isfel bil-għan li jevita r-regoli stabbiliti fil-punt 2.2.3(3).

                              2.

                              L-applikazzjoni tal-mekkaniżmu li jwassal għal telf ta’ kapaċità kostanti minn ġurnata bil-quddiem f’każ ta’ kapaċità mhux użata [firm day-ahead use-it-or-lose-it mechanism] ma għandhiex titqies bħala ġustifikazzjoni biex tkun evitata l-applikazzjoni tal-paragrafu 1.

                              3.

                              L-irtirar għandu jirriżulta fit-telf parzjali jew sħiħ min-naħa tal-utent tan-netwerk tal-kapaċità kuntrattjata tiegħu għal perjodu partikolari jew għall-bqija tat-terminu kuntrattwali effettiv. L-utent tan-netwerk għandu jżomm id-drittijiet u l-obbligi tiegħu skont il-kuntratt tal-kapaċità sakemm il-kapaċità tkun allokata mill-ġdid mill-operatur tas-sistema ta’ trażmissjoni u sakemm il-kapaċità ma tkunx allokata mill-ġdid mill-operatur tas-sistema ta’ trażmissjoni.

                              4.

                              L-operaturi tas-sistema ta’ trażmissjoni għandhom jipprovdu regolarment lill-awtoritajiet regolatorji nazzjonali bid-dejta kollha neċessarja għall-monitoraġġ tal-estent safejn jintużaw il-kapaċitajiet ikkuntrattjati b’tul ta’ żmien effettiv ta’ aktar minn sena jew ta’ perjodi rikorrenti ta’ tliet xhur li jkopru tal-anqas sentejn.”

                  2.

                  Il-punt 3.1.1(1) huwa emendat kif ġej:

                              (a)

                              il-punt (e) huwa mibdul b’li ġej:

                                          “(e)

                                          f’format li jista’ jitniżżel minn sit elettroniku li jkun ġie miftiehem bejn tal-operaturi tas-sistema ta’ trażmissjoni u l-awtoritajiet regolatorji nazzjonali — fuq il-bażi ta’ opinjoni f’format armonizzat li għandha tingħata mill-Aġenzija — u li jippermetti analiżijiet kwantitattivi;”

                              (b)

                              Jiżdied il-punt (h) li ġej:

                                          “(h)

                                          id-dejta kollha għandha tkun disponibbli mill-1 ta’ Ottubru 2013 f’pjattaforma ċentrali unika madwar l-Unjoni kollha, stabbilita mill-ENTSOG fuq bażi kosteffettiva.”

                  3.

                  Fil-punt 3.3(1) jiżdiedu l-punti (h), (i), (j), (k) u (l) li ġejjin:

                              “(h)

                              L-okkorrenza ta’ talbiet legalment validi u rrifjutati għal prodotti ta’ kapaċità kostanti b’tul ta’ żmien ta’ xahar jew aktar inkluż l-għadd u l-volum ta’ talbiet irrifjutati, u

                              (i)

                              fil-każ tal-irkantijiet, fejn u meta l-prodotti ta’ kapaċità kostanti b’tul ta’ żmien ta’ xahar jew aktar ikunu ġew ikklerjati bi prezzijiet ogħla mill-prezz tal-kapaċità riservata,

                              (j)

                              fil-każ li u meta ma jkun ġie offurt l-ebda prodott ta’ kapaċità kostanti għal tul ta’ żmien ta’ xahar jew aktar fil-process regolari tal-allokazzjoni.

                              (k)

                              il-kapaċità totali li tkun saret disponibbli permezz tal-applikazzjoni tal-proċeduri tal-immaniġġjar tal-konġestjoni stabbiliti fil-punti 2.2.2, 2.2.3, 2.2.4 u 2.2.5 għal kull proċedura tal-immaniġġjar tal-konġestjoni.

                              (l)

                              il-punti (h) sa (k) għandhom japplikaw mill-1 ta’ Ottubru 2013”.


title: 2014/451/UE: Deċiżjoni tal-Kunsill tas- 26 ta' Mejju 2014 dwar l-iffirmar u l-konklużjoni tal-Ftehim ta' parteċipazzjoni bejn l-Unjoni Ewropea u l-Konfederazzjoni Svizzera dwar il-parteċipazzjoni tal-Konfederazzjoni Svizzera fil-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya)

text:
               12.7.2014

               MT

               Il-Ġurnal Uffiċjali tal-Unjoni Ewropea

               L 205/2

         DEĊIŻJONI TAL-KUNSILL
   tas-26 ta' Mejju 2014
   dwar l-iffirmar u l-konklużjoni tal-Ftehim ta' parteċipazzjoni bejn l-Unjoni Ewropea u l-Konfederazzjoni Svizzera dwar il-parteċipazzjoni tal-Konfederazzjoni Svizzera fil-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya)

      (2014/451/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               L-Artikolu 10(4) tad-Deċiżjoni tal-Kunsill 2013/233/PESK tat-22 ta' Mejju 2013 dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (1) jipprevedi li arranġamenti dettaljati rigward il-parteċipazzjoni ta' Stati terzi fil-EUBAM Libya għandhom ikunu koperti minn ftehimiet konklużi skont l-Artikolu 37 tat-Trattat dwar l-Unjoni Ewropea u arranġamenti tekniċi addizzjonali kif meħtieġ.

               (2)

               Wara l-adozzjoni ta' Deċiżjoni mill-Kunsill fis-17 ta' Marzu 2014 li tawtorizza l-ftuħ ta' negozjati, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà nnegozjat Ftehim ta' parteċipazzjoni bejn l-Unjoni Ewropea u l-Konfederazzjoni Svizzera dwar il-parteċipazzjoni tal-Konfederazzjoni Svizzera fil-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (“il-Ftehim ta' Parteċipazzjoni”).

               (3)

               Il-Ftehim ta' Parteċipazzjoni għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim ta' Parteċipazzjoni bejn l-Unjoni Ewropea u l-Konfederazzjoni Svizzera dwar il-parteċipazzjoni tal-Konfederazzjoni Svizzera fil-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya), huwa b'dan approvat f'isem l-Unjoni.
   It-test tal-Ftehim ta' Parteċipazzjoni huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim ta' Parteċipazzjoni sabiex ikun jorbot lill-Unjoni.
   Artikolu 3
   Il-President tal-Kunsill għandu, f'isem l-Unjoni, jagħti n-notifika prevista fl-Artikolu 9(1) tal-Ftehim ta' Parteċipazzjoni.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-26 ta' Mejju 2014.

            Għall-Kunsill

            Il-President

         Ch. VASILAKOS

      (1)  ĠU L 138, 24.5.2013, p. 15.


title: 2011/561/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima VII — Il-Kumitat tar-Reġjuni

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/101

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima VII — Il-Kumitat tar-Reġjuni
   (2011/561/UE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),
   wara li kkunsidra l-kontijiet annwali finali tal-Unjoni Ewropea għas-sena finanzjarja 2009 (SEC(2010) 963 — C7-0217/2010) (2),
   wara li kkunsidra r-rapport annwali tal-Kumitat tar-Reġjuni għall-awtorità ta’ kwittanza dwar il-verifiki interni mwettqa fis-sena 2009,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mar-risposti tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0139/2011),

               1.

               Jagħti l-kwittanza lis-Segretarju Ġenerali tal-Kumitat tar-Reġjuni fir-rigward tal-implimentazzjoni tal-baġit tal-Kumitat tar-Reġjuni għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li hija parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/102

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima VII — Il-Kumitat tar-Reġjuni
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),
   wara li kkunsidra l-kontijiet annwali finali tal-Unjoni Ewropea għas-sena finanzjarja 2009 (SEC(2010) 963 — C7-0217/2010) (2),
   wara li kkunsidra r-rapport annwali tal-Kumitat tar-Reġjuni għall-awtorità ta’ kwittanza dwar il-verifiki interni mwettqa fis-sena 2009,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mar-risposti tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0139/2011),

               1.

               Jinnota li fl-2009 l-Kumitat tar-Reġjuni (KtR) kellu disponibbli approprjazzjonijiet għall-impenji li jammontaw għal total ta’ EUR 88 000 000 (EUR 93 000 000 fl-2008), b’rata ta’ utilizzazzjoni ta’ 98,37 %, li hi ’l fuq mill-medja tal-istituzzjonijiet l-oħra (97,69 %);

               2.

               Jinnota li l-Qorti tal-Awdituri indikat fir-rapport annwali tagħha li l-verifika ma tatx lok għal xi kummenti sinifikanti fir-rigward tal-KtR;

               3.

               Jinnota li l-KtR kiseb 10 postijiet oħra fl-2009 (u 4 oħra fl-2010), u jilqa’ l-adozzjoni tar-regolament dwar il-flexitime, li daħal fis-seħħ fl-1 ta’ Jannar 2011; jinnota l-isforzi tal-KtR fl-analiżi tal-possibilitajiet ta’ teleworking; jinnota wkoll iż-żieda konsiderevoli fil-baġit tat-taħriġ tal-KtR (12 % iżjed meta mqabbel mal-2008) u ż-żieda fl-għadd ta’ korsijiet ta’ taħriġ, b’inklinazzjoni lejn aktar korsijiet immirati li jfittxu li jsaħħu t-tagħrif f’qasam speċifiku;

               4.

               Jinnota b’sodisfazzjon li fl-2009 l-KtR aġġorna l-għodda analitiċi u ta’ monitoraġġ tal-baġit (“BudgetWatch”), li jipprovdu informazzjoni aktar komprensiva dwar il-baġit tal-KtR, li jiffaċilitaw l-implimentazzjoni tar-riżorsi baġitarji tal-KtR u jidentifikaw l-oqsma li jeħtieġu attenzjoni amministrattiva;

               5.

               Jinnota b’sodisfazzjon li skont il-kummenti tal-KtR bi tweġiba għar-riżoluzzjoni tal-Parlament tal-5 ta’ Mejju 2010 dwar il-kwittanza għas-sena finanzjarja 2008 (6), il-Ftehim ta’ Kooperazzjoni Amministrattiva bejn il-KtR u l-Kumitat Ekonomiku u Soċjali Ewropew (KESE) għall-perjodu 2008-2014 huwa implimentat biżżejjed u jinnota li fil-preżent ma ġew identifikati ebda ħtiġijiet oħra biex jitjiebu l-aspetti prattiċi, u li l-kumitati għandhom jibqgħu attenti għall-ħtieġa li jinżamm livell għoli ta’ armonizzazzjoni u dan huwa assigurat mill-istruttura ta’ governanza tal-Ftehim ta’ Kooperazzjoni Amministrattiva; Jistieden lill-KtR u l-KESE biex jgħarrfu jekk is-separazzjoni li tirriżulta mill-Ftehim kinitx newtrali f’dak li jirrigwardja l-baġit, u jirrappurtaw lill-awtorità tal-kwittanza dwar ir-riżultati tar-rieżami ta’ nofs it-terminu ta’ dan il-ftehim, li hija mistennija fl-2011;

               6.

               Jinnota l-isforzi fil-qasam tal-kooperazzjoni interistituzzjonali, b’mod partikolari, l-introduzzjoni li għaddejja bħalissa tas-sistema tal-ġestjoni tal-persunal “Sysper2”, u t-tħejjijiet imwettqa f’dan ir-rigward;

               7.

               Jinnota li s-Servizz ta’ Verifika Interna (IAS) wettaq verifiki dwar l-adegwatezza tas-sistemi ta’ ppjanar tal-baġit (finalizzati fl-2009), u fuq il-konformità tad-dritt ta’ stabbiliment (għadha għaddejja), kif ukoll segwiti mir-rendiment tal-ispejjeż marbuta mal-missjonijiet, tal-istudji esterni u tal-konsulenzi esperti, u t-tieni segwitu dwar l-applikazzjoni tal-istandards tal-kontroll intern u l-adegwatezza tas-sistemi finanzjarji; josserva fir-rigward ta’ dan tal-aħħar, li minkejja li dan it-tieni segwitu, xorta għadu juri indikatur tar-riżultat relattivament baxx (i.e. l-għadd ta’ rakkomandazzjonijiet implimentati fi żmien 12-il xahar); jinnota wkoll li l-istudju ppjanat dwar il-kwalità tal-funzjoni tal-IAS ma seħħx;

               8.

               Jikkonferma l-pożizzjoni tiegħu li, fl-interess tat-trasparenza, id-dikjarazzjonijiet tal-interessi finanzjarji tal-membri tal-istituzzjonijiet kollha tal-Unjoni għandhom ikunu aċċessibbli fuq l-Internet permezz ta’ reġistru pubbliku; Ifakkar lill-KtR fir-rikjesta tiegħu li l-membri tal-KtR jiddikjaraw l-interessi finanzjarji tagħhom, jiżvelaw informazzjoni rilevanti dwar attivitajiet professjonali li għandhom jiġu ddikjarati kif ukoll karigi jew attivitajiet imħallsa; jinnota b’sodisfazzjon it-tweġiba tal-KtR dwar il-kwistjoni, b’mod partikolari, l-ittra tal-president tal-KtR tal-11 ta’ Frar 2011; jistieden lill-KtR biex isegwi din il-kwistjoni fir-Rapport tiegħu tal-Attività Annwali;

               9.

               Ifaħħar lill-KtR għall-kwalità għolja konsistenti tar-Rapporti tal-Attività Annwali, u jilqa’ b’sodisfazzjon l-inklużjoni tas-segwitu għad-deċiżjonijiet preċedenti ta’ kwittanza tal-Parlament;

               10.

               Jistieden lill-Kumitat tar-Reġjuni jwettaq urġentament matul l-2011 eżami komprensiv tal-infiq fl-oqsma kollha tal-attività biex jiżgura li l-infiq kollu jkun qed jagħti valur għall-flus biex jiġi identifikat iffrankar possibbli li jnaqqas il-pressjoni fuq il-baġit f’dan il-perjodu ta’ awsterità.

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.

      (6)  ĠU L 252, 25.9.2010, p. 98.


title: Deċiżjoni tal-Kunsill (PESK) 2017/1933 tat-23 ta' Ottubru 2017 li temenda d-Deċiżjoni (PESK) 2015/1763 dwar miżuri restrittivi fid-dawl tas-sitwazzjoni fil-Burundi

text:
               24.10.2017

               MT

               Il-Ġurnal Uffiċjali tal-Unjoni Ewropea

               L 273/9

         DEĊIŻJONI TAL-KUNSILL (PESK) 2017/1933
   tat-23 ta' Ottubru 2017
   li temenda d-Deċiżjoni (PESK) 2015/1763 dwar miżuri restrittivi fid-dawl tas-sitwazzjoni fil-Burundi
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-1 ta' Ottubru 2015, il-Kunsill adotta d-Deċiżjoni (PESK) 2015/1763 (1) dwar miżuri restrittivi fid-dawl tas-sitwazzjoni fil-Burundi.

               (2)

               Abbażi ta' rieżami tad-Deċiżjoni (PESK) 2015/1763, jenħtieġ li l-miżuri restrittivi jiġġeddu sal-31 ta' Ottubru 2018.

               (3)

               Għalhekk jenħtieġ li d-Deċiżjoni (PESK) 2015/1763 tiġi emendata skont dan,

         ADOTTA DIN ID-DEĊIŻJONI:
   Artikolu 1
   It-tieni paragrafu tal-Artikolu 6 tad-Deċiżjoni (PESK) 2015/1763 huwa sostitwit b'dan li ġej:

      “Għandha tapplika sal-31 ta' Ottubru 2018.”.

   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, it-23 ta' Ottubru 2017.

            Għall-Kunsill

            Il-President

         K. IVA

      (1)  Id-Deċiżjoni tal-Kunsill (PESK) 2015/1763 tal-1 ta' Ottubru 2015 dwar miżuri restrittivi fid-dawl tas-sitwazzjoni fil-Burundi (ĠU L 257, 2.10.2015, p. 37).


title: Deċiżjoni tal-Kunsill (UE) 2017/434 tat-13 ta' Frar 2017 dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Kooperazzjoni dwar Sħubija u Żvilupp bejn l-Unjoni Ewropea u l-Istati Membri tagħha, minn naħa waħda, u r-Repubblika Iżlamika tal-Afganistan, min-naħa l-oħra

text:
               14.3.2017

               MT

               Il-Ġurnal Uffiċjali tal-Unjoni Ewropea

               L 67/1

         DEĊIŻJONI TAL-KUNSILL (UE) 2017/434
   tat-13 ta' Frar 2017
   dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Kooperazzjoni dwar Sħubija u Żvilupp bejn l-Unjoni Ewropea u l-Istati Membri tagħha, minn naħa waħda, u r-Repubblika Iżlamika tal-Afganistan, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 207 u 209, flimkien mal-Artikolu 218(5) u t-tieni subparagrafu tal-Artikolu 218(8) tiegħu,
   Wara li kkunsidra l-proposta konġunta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               F'Novembru 2011, il-Kunsill awtorizza lill-Kummissjoni u lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà biex jiftħu negozjati mar-Repubblika Iżlamika tal-Afganistan dwar Ftehim ta' Kooperazzjoni dwar Sħubija u Żvilupp (“il-Ftehim”).

               (2)

               In-negozjati dwar il-Ftehim rnexxew u l-Ftehim ġie inizjalat fit-2 ta' Lulju 2015 f'Kabul.

               (3)

               L-Artikolu 59 tal-Ftehim jipprevedi l-applikazzjoni provviżorja tal-Ftehim qabel ma jidħol fis-seħħ.

               (4)

               Il-Ftehim għandu jiġi ffirmat f'isem l-Unjoni u ċerti dispożizzjonijiet tal-Ftehim jenħtieġ li jiġu applikati fuq bażi provviżorja, sakemm jitlestew l-proċeduri meħtieġa għall-konklużjoni tiegħu.

               (5)

               L-iffirmar tal-Ftehim f'isem l-Unjoni u l-applikazzjoni provviżorja ta' partijiet mill-Ftehim bejn l-Unjoni u r-Repubblika Iżlamika tal-Afganistan huma mingħajr preġudizzju għall-allokazzjoni ta' kompetenzi bejn l-Unjoni u l-Istati Membri tagħha f'konformità mat-Trattati,

         ADOTTA DIN ID-DEĊIŻJONI:
   Artikolu 1
   1.   L-iffirmar f'isem l-Unjoni tal-Ftehim ta' Kooperazzjoni dwar Sħubija u Żvilupp bejn l-Unjoni Ewropea u l-Istati Membri tagħha, minn naħa waħda, u r-Repubblika Iżlamika tal-Afganistan, min-naħa l-oħra, huwa b'dan awtorizzat, soġġett għall-konklużjoni tal-Ftehim ċitat.
   2.   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina lill-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 3
   1.   Sakemm il-Ftehim jidħol fis-seħħ, f'konformità mal-Artikolu 59 tal-Ftehim u soġġett għan-notifiki previsti fih, il-partijiet li ġejjin tal-Ftehim għandhom jiġu applikati b'mod provviżorju bejn l-Unjoni u r-Repubblika Iżlamika tal-Afganistan, iżda biss sal-punt li dawn ikopru materji li jaqgħu taħt il-kompetenza tal-Unjoni, inkluż materji li jaqgħu taħt il-kompetenza tal-Unjoni li tiddefinixxi u timplimenta politika estera u ta' sigurtà komuni:

               (a)

               Artikolu 2 (Prinċipji ġenerali);

               (b)

               Artikolu 3 (Djalogu politiku);

               (c)

               Artikolu 4 (Drittijiet tal-bniedem);

               (d)

               Artikolu 5 (Ugwaljanza bejn is-sessi);

               (e)

               Titolu III (Kooperazzjoni għall-iżvilupp);

               (f)

               Titolu IV (Kooperazzjoni fuq kwistjonijiet ta' kummerċ u investiment);

               (g)

               Artikolu 28 (Kooperazzjoni dwar il-migrazzjoni);

               (h)

               Titolu VII (Kooperazzjoni reġjonali);

               (i)

               Titolu VIII (Qafas istituzzjonali) sal-punt li d-dispożizzjonijiet ta' dak it-Titolu jkunu limitati għall-fini li tiġi żgurata l-applikazzjoni provviżorja tal-Ftehim;

               (j)

               Titolu IX (Dispożizzjonijiet finali) sal-punt li d-dispożizzjonijiet ta' dak it-Titolu jkunu limitati għall-fini li tiġi żgurata l-applikazzjoni provviżorja tal-Ftehim;

         2.   Id-data minn meta l-partijiet tal-Ftehim imsemmija fil-paragrafu 1 għandhom jiġu applikati b'mod provviżorju għandha tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
   Artikolu 4
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.

      Magħmul fi Brussell, it-13 ta' Frar 2017.

            Għall-Kunsill

            Il-President

         L. GRECH


title: 2010/809/UE: Deċiżjoni tal-Parlament Ewropew u tal-Kunsill tal- 15 ta’ Diċembru 2010 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehima Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (applikazzjoni FEAG/2010/014 SI/Mura mis-Slovenja)

text:
               28.12.2010

               MT

               Il-Ġurnal Uffiċjali tal-Unjoni Ewropea

               L 342/21

         DEĊIŻJONI TAL-PARLAMENT EWROPEW U TAL-KUNSILL
   tal-15 ta’ Diċembru 2010
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehima Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (applikazzjoni FEAG/2010/014 SI/Mura mis-Slovenja)
   (2010/809/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-amministrazzjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw l-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEAG) ġie stabbilit biex jipprovdi appoġġ addizzjonali għall-ħaddiema li spiċċaw issensjati b’konsegwenza ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom jiġu integrati mill-ġdid fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet mressqa mill-1 ta’ Mejju 2009 biex jinkludi sostenn lill-ħaddiema li jitilfu l-impjieg b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEAG taħt il-limitu massimu annwali ta’ EUR 500 miljun.

               (4)

               Is-Slovenja ressqet applikazzjoni għall-mobilizzazzjoni tal- FEG, fir-rigward tas-sensji fl-impriża Mura fit-28 ta’ April 2010 u ssupplimentatha b’informazzjoni addizzjonali sal-24 ta’ Ġunju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta’ EUR 2 247 940.

               (5)

               Għalhekk l-FEAG għandu jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mis-Slovenja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 2 247 940 f’approprjazzjonijiet għall-impenji u għall-ħlasijiet.
   Artikolu 2
   Id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, il-15 ta’ Diċembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Id-Deċiżjoni tal-Kumitat Eżekuttiv tal-21 ta' April 1998 dwar C.SIS b'15/18 konnessjonijiet (SCH/Com-ex (98) 11)

text:
Avviż Legali Importanti

|

41998D0011

Official Journal L 239 , 22/09/2000 P. 0452 - 0452

		Id-Deċiżjoni tal-Kumitat Eżekuttivtal-21 ta' April 1998dwar C.SIS b'15/18 konnessjonijiet(SCH/Com-ex (98) 11)IL-KUMITAT EŻEKUTTIV,Wara li kkunsidra l-Artikolu 132(3) tal-Konvenzjoni li jimplimenta l-Ftehim ta' Schengen,Wara li kkunsidra l-Artikolu 92(3) tal-Konvenzjoni msemmija hawn fuq,Wara li kkunsidra d-Deċiżjoni tal-Kumitat Eżekuttiv dwar ir-Revizjoni u estensjoni tas-C.SIS (SCH/Kum-ex (97) 24),Wara li kkunsidra l-opinjonijiet tal-gruppi tekniċi, approvati mill-Grupp Ċentrali fil-laqgħa tiegħu fit-30 ta' Marzu 1998,IDDEĊIDA DAN LI ĠEJ:Is-C.SIS revedut għandu jipprovdi tmintax-il konnessjoni - ħmistax-il konnessjoni għall-Istati Firmatarji u tliet riservi ta' konnessjonijiet tekniċi.Brussel, il-21 ta' April 1998.Il-PresidentJ. Vande Lanotte--------------------------------------------------


title: Deċiżjoni (UE) 2016/1600 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/432

         DEĊIŻJONI (UE) 2016/1600 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ENIAC għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ENIAC għall-perjodu mill-1 ta’ Jannar sas-26 ta’ Ġunju 2014, flimkien mar-risposta tal-Impriża Konġunta (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2014 (05587/2016 — C8-0058/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 209 tiegħu,

               —

               wara li kkunsidra r-Regolament tal-Kunsill (KE) Nru 72/2008 tal-20 ta’ Diċembru 2007 li jistabbilixxi l-Impriża Konġunta ENIAC (4),

               —

               wara li kkunsidra r-Regolament tal-Kunsill (UE) Nru 561/2014 tas-6 ta’ Mejju 2014 li jistabbilixxi l-Impriża Konġunta ECSEL (5),u b’mod partikolari l-Artikolu 1(2) u l-Artikolu 12 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

               —

               wara li kkunsidra r-Regolament ta’ Delega tal-Kummissjoni (UE) Nru 110/2014 tat-30 ta’ Settembru 2013 dwar il-Mudell tar-Regolament Finanzjarju għal korpi ta’ sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill (7),

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0113/2016),

               1.

               Jiddifferixxi d-deċiżjoni tiegħu dwar il-kwittanza lid-Direttur Eżekuttiv tal-Impriża Konġunta ECSEL għall-implimentazzjoni tal-baġit tal-Impriża Konġunta ENIAC għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta ECSEL, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 422, 17.12.2015, p. 25.

      (2)  ĠU C 422, 17.12.2015, p. 26.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 21.

      (5)  ĠU L 169, 7.6.2014, p. 152.

      (6)  ĠU L 357, 31.12.2002, p. 72.

      (7)  ĠU L 38, 7.2.2014, p. 2.